RO Jurnalul Oficial al Uniunii Europene C 310/8

Publicare a unei cereri de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului

(2015/C 310/08)

Comisia Europeană a aprobat prezenta cerere de modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

CERERE DE APROBARE A UNEI MODIFICĂRI MINORE

Cerere de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului (2)

„EDAM HOLLAND”

Nr. UE: NL-PGI-0105-01336 – 18.5.2015

DOP ( ) IGP ( X ) STG ( )

1. Grupul solicitant și interesul legitim

Denumire: Nederlandse Zuivel Organisatie (NZO) Adresă: Postbus 93044 2509AA Den Haag NEDERLAND Telefon: +31-70-2191702 E-mail info@nzo.nl Componență: Producători/prelucrători ( X ) Alte categorii ( )

Interesul legitim

Interesul legitim al NZO se bazează pe faptul că acesta și-a îndeplinit obiectivele sale statutare prin prezentarea, în calitate de „grup” în sensul articolului 8 din Regulamentul (UE) nr. 1151/2012, a cererii de înregistrare a denumirii „Edam Holland” ca indicație geografică protejată (IGP).

NZO a fost deja recunoscut de către autoritățile naționale și Comisie ca „grup” în sensul Regulamentului (UE) nr. 1151/2012. Această recunoaștere în sine implică, având în vedere cerințele pe care solicitanții trebuie să le îndeplinească pentru a fi clasificați drept „grup”, că NZO are un interes legitim în această cerere. De asemenea, prezintă relevanță faptul că NZO, în raporturile sale cu autoritățile naționale și Comisie, a reprezentat întotdeauna interesul industriei olandeze de lactate în general și în special a producătorilor de brânzeturi.

2. Statul membru sau țara terță

Țările de Jos

3. Rubrica din caietul de sarcini care face obiectul modificării (modificărilor)

— ☒ Descrierea produsului — ☐ Dovada originii — ☐ Metoda de obținere — ☐ Legătură — ☐ Etichetarea — ☐ Altele [de precizat]

4. Tipul modificării (modificărilor)

— ☐ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care nu impune modificarea documentului unic publicat. — ☒ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care impune o modificare a documentului unic publicat. — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012. — ☐ Modificare a caietului de sarcini al unei STG înregistrate care trebuie considerată minoră în conformitate cu articolul 53 alineatul (2) al patrulea paragraf din Regulamentul (UE) nr. 1151/2012.

5. Modificare (modificări)

5.1. Descrierea produsului

Al doilea paragraf (Compoziție) din secțiunea 3.2 (Descriere) a „Rezumatului”, este redactat după cum urmează:

„«Edam Holland» este produsă din una sau mai multe dintre următoarele materii prime:

— lapte, smântână și lapte de vacă degresat sau semidegresat (numai lapte de vacă) de la fermele producătoare de lapte din Țările de Jos”.

Pentru a reflecta mai bine legislația națională modificată, dorim să reformulăm paragraful după cum urmează:

„«Edam Holland» este produsă din una sau mai multe dintre următoarele materii prime:

— lapte de vacă sau produse din lapte de vacă în care raportul dintre proteina din zer și cazeina din laptele de vacă să nu fie depășit. Laptele de vacă provine exclusiv din fermele olandeze producătoare de lapte”.

Clarificarea reflectă modificările recente aduse legislației naționale. Trimiterea la raportul proteine din zer/cazeină are menirea de a împiedica fabricarea brânzei „Edam Holland” cu un conținut de proteine din zer excesiv de mari, ceea ce ar afecta calitatea acesteia. Scopul acestui amendament este acela de a garanta calitatea intrinsecă a brânzei „Edam Holland” IGP. Materiile prime trebuie să respecte pe deplin cerințele referitoare la originea olandeză, stabilite în secțiunea 4.5 din anexa II la Regulamentul (UE) nr. 1121/2010.

DOCUMENT UNIC

„EDAM HOLLAND”

Nr. UE: NL-PGI-0105-01336 – 18.5.2015

DOP ( ) IGP ( X )

1. Denumire

„Edam Holland”

2. Statul membru sau țara terță

Țările de Jos

3. Descrierea produsului agricol sau alimentar

3.1. Tip de produs

1.3. Brânză

3.2. Descrierea produsului căruia i se aplică denumirea de la punctul 1

„Edam Holland” este o brânză semitare maturată natural, produsă în Țările de Jos din lapte de vacă obținut de la fermele olandeze producătoare de lapte și maturată în camere speciale din Țările de Jos până devine gata de consum.

Compoziție

„Edam Holland” este produsă din una sau mai multe dintre următoarele materii prime:

— lapte de vacă sau produse din lapte de vacă în care raportul dintre proteina din zer și cazeina din laptele de vacă să nu fie depășit. Laptele de vacă provine exclusiv din fermele olandeze producătoare de lapte.

Proprietăți caracteristice

Brânza se prezintă sub forma unei mingi turtite la partea superioară și la bază ori sub formă de „franzelă” sau de calup. Specificațiile sunt indicate în tabel.

Tip Greutate Grăsime în substanță uscată Conținutul de apă (max.) Sare în substanță uscată (max.) „Baby Edam Holland” max. 1,5 kg 40,0-44,0 % 46,5 % 5,4 % „Edam Holland” (minge) 1,5-2,5 kg 40,0-44,0 % 45,5 % 5,0 % „Edam Holland Bros” (tare) 1,5-2,5 kg 40,0-44,0 % 47,5 % 5,3 % „Edam Holland Stip” (pătată) 1,5-2,5 kg 40,0-44,0 % 45,5 % 6,0 % „Edam Holland” (în formă de calup) max. 20 kg 40,0-44,0 % 46,0 % 4,6 % „Edam Holland” (în formă de franzelă mare) 4-5 kg 40,0-44,0 % 46,0 % 4,6 % „Edam Holland” (în formă de franzelă mică) 2-3 kg 40,0-44,0 % 47,0 % 4,8 %

Conținutul de umiditate se aplică la 12 zile după prima zi de fabricație, cu excepția brânzei „Baby Edam Holland”, în cazul căreia se aplică la 5 zile după prima zi de fabricație.

Celelalte proprietăți caracteristice sunt următoarele:

— Aromă: moderată până la picantă, în funcție de vechime și de tip.

— Secțiune: trebuie să aibă o culoare uniformă, cu câteva mici găuri rotunde. „Bros Edam Holland” prezintă multe găuri mici. Culoarea brânzei variază de la ivoriu la galben.

— Crustă: crusta este tare, netedă, uscată, curată și nu prezintă floră fungică. Se formează prin uscare în faza de maturare.

— Consistență: „Edam Holland” proaspătă trebuie să fie suficient de solidă ca să se poată tăia ușor. Pe măsură ce maturarea avansează, brânza devine mai tare și mai compactă. „Bros Edam Holland” trebuie să fie suficient de tare și compactă.

— Perioada de maturare: cel puțin 28 de zile (cel puțin 21 de zile pentru „Baby Edam Holland”).

— „Edam Holland” este o brânză maturată natural. Maturarea în folie a brânzei „Edam Holland” nu este permisă.

— Temperatura de maturare: cel puțin 12 °C.

— Vechime: perioada în care poate fi consumată variază între minimum 28 de zile de la fabricație („Baby Edam Holland”) și peste un an.

Criterii de calitate speciale:

— Laptele, smântâna sau laptele semidegresat care ajung la producătorul de brânzeturi și sunt depozitate de acesta nu sunt supuse în prealabil niciunui tratament termic sau sunt tratate termic, dar fără a fi pasteurizate.

— Smântâna și laptele degresat sau semidegresat trebuie să fie pasteurizate imediat înainte de a fi transformate în brânză „Edam Holland”, pentru a îndeplini următoarele criterii: — activitatea fosfatazei nu trebuie să fie detectabilă, cu excepția cazului în care activitatea peroxidazei nu este detectabilă; — nivelurile de aciditate, care la smântână se măsoară pe baza produsului degresat, nu trebuie să depășească 20 mmol NaOH pe litru, cu excepția cazului în care conținutul de lactat nu depășește 200 mg la 100 g de substanță degresată; — nu trebuie să se detecteze niciun microorganism coliform la 0,1 ml.

— Imediat înainte de a fi transformate în brânză „Edam Holland”, toate materiile prime trebuie pasteurizate în așa fel încât conținutul de proteine nedenaturate din zer să nu difere sau să difere doar foarte puțin de cel al unor ingrediente nepasteurizate de tip și calitate asemănătoare.

— În procesul de fabricație al brânzei „Edam Holland” se pot adăuga numai culturi nemodificate genetic de microorganisme producătoare de acid lactic și de arome. Aceste culturi sunt alcătuite din bacterii lactice mezofile, adecvate pentru „Edam Holland”: Lactococcus și Leuconostoc L sau LD, eventual în combinație cu culturi de Lactobacillus și/sau Lactococcus termofile. Culturile disponibile joacă un rol foarte important în procesul de maturare și în formarea gustului și aromei specifice.

— Cheag: în producția de „Edam Holland” se utilizează numai cheag de vițel. Alte tipuri de cheag pot fi folosite numai în situații excepționale, de exemplu ca urmare a unei epizootii. Într-o astfel de situație, cheagul folosit trebuie să respecte condițiile stabilite prin Warenwetbesluit Zuivel (Decretul privind produsele lactate).

— Conținutul de nitriți din „Edam Holland”, calculat în ioni de nitrit, nu trebuie să depășească 2 mg pe kilogram de brânză.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Metoda de obținere

Brânza „Edam Holland” se produce din lapte obținut în fermele de lapte din Țările de Jos. Laptele se răcește în incinta fermei până la o temperatură de maxim 6 °C și se depozitează într-un tanc de răcire. Se transportă la fabrică în cel mult 72 de ore. Odată ajuns la fabrică, laptele este fie prelucrat imediat, fie tratat termic (un tratament termic ușor, care nu comportă pasteurizare), după care se depozitează la rece pentru o scurtă perioadă de timp, pentru ca apoi să fie transformat în lapte pentru brânză.

Conținutul de grăsime al laptelui este standardizat astfel încât să se obțină un raport grăsimi/proteine care să asigure produsului final un conținut de grăsime de 40 %-44 % în substanță uscată. Laptele pentru brânză se pasteurizează timp de 15 secunde la o temperatură de cel puțin 72 °C. Laptele se covăsește la o temperatură de aproximativ 30 °C. Separarea și coagularea proteinelor din lapte, care au loc în cursul acestui proces, sunt tipice pentru brânza „Edam Holland”.

Cașul obținut în urma coagulării se separă de zer, se prelucrează și se spală pentru a se asigura un grad de umiditate și un pH care să corespundă nivelului dorit.

Cașul este presat în cuve pentru a se obține forma corectă și greutatea dorită. „Brânza” rezultată este apoi cufundată în saramură.

„Edam Holland” se maturează numai în mod natural, adică este lăsată în contact cu aerul și este întoarsă și controlată periodic. Pe măsură ce brânza se maturează, se formează o crustă uscată. Timpul și temperatura joacă un rol important, garantând faptul că procesele enzimatice și de învechire au posibilitatea să acționeze suficient pentru ca brânza să dezvolte proprietățile fizice și organoleptice atât de caracteristice pentru „Edam Holland”. Maturarea brânzei „Edam Holland” poate dura chiar și mai mult de un an, în funcție de tipul de aromă dorit.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

„Edam Holland” poate fi tăiată și preambalată fie în Țările de Jos, fie în afară, cu condiția ca unitatea de preambalare să posede un sistem complex de monitorizare administrativă care să garanteze că brânza „Edam Holland” tăiată poate fi identificată prin intermediul combinației unice de cifre și litere de pe marcaj, iar consumatorul poate fi sigur de originea produsului.

3.6. Norme specifice privind etichetarea produsului la care se referă denumirea înregistrată

„Edam Holland” este o indicație geografică protejată (IGP) în Uniunea Europeană.

Această indicație trebuie să fie afișată în mod vizibil pe toate bucățile întregi de brânză, sub forma unei etichete aplicate pe partea plată a bucății de brânză și/sau pe banderola din jurul acesteia. Etichetarea respectivă nu este obligatorie dacă brânza se comercializează sub formă feliată și preambalată, după cum se precizează la punctul 3.5. În acest caz, mențiunea „Edam Holland” trebuie să figureze pe ambalaj.

Pe ambalaj trebuie să se afișeze un semn distinctiv clar, astfel încât consumatorii să poată identifica brânza „Edam Holland” în magazine. Prin utilizarea denumirii, prin utilizarea unei identități proprii (un logo este în curs de elaborare) și prin afișarea simbolului IGP al UE, consumatorilor trebuie să li se transmită mesajul clar că brânza „Edam Holland” este un produs diferit de toate celelalte brânzeturi „Edam”.

Dovada originii

Înainte de presarea cașului, pe fiecare bucată de „Edam Holland” se aplică un marcaj din cazeină (a se vedea desenul de mai jos). Marcajul conține denumirea „Edam Holland”, însoțită de o combinație de cifre și litere unică pentru fiecare bucată de brânză (în ordine alfabetică și numerică crescătoare).

COKZ (Institutul de control al produselor lactate din Țările de Jos) ține un registru al acestor numere unice, care include și o evidență a tuturor informațiilor privind controalele întreprinse (inclusiv data și locul acestora). Această indicație este ușor de recunoscut de către consumatori și poate fi verificată de autoritățile de control pe baza marcajului din cazeină și a informațiilor din registrul COKZ.

4. Delimitarea concisă a ariei geografice

Aria geografică

Aria geografică acoperită de cererea de înregistrare este Olanda, adică partea europeană a Regatului Țărilor de Jos.

5. Legătura cu aria geografică

Legătura

Componenta geografică a denumirii produsului este „Holland”. După cum se știe, „Olanda” este un sinonim al denumirii oficiale „Țările de Jos”. Pe vremea Republicii Provinciilor Unite ale Țărilor de Jos (secolele XVII-XIX), Olanda era cea mai influentă dintre cele șapte provincii.

Istoric

„Edam Holland” reprezintă un exemplu marcant al tradiției olandeze în domeniul producției de brânzeturi, care datează încă din Evul Mediu și a ajuns la apogeu în secolul al XVII-lea („secolul de aur”).

Laptele produs în Țările de Jos este ideal pentru producerea unei brânze de calitate superioară, foarte aromată, în special datorită poziției geografice a țării (în cea mai mare parte sub nivelul mării), climei locale (climă maritimă) și compoziției ierbii care crește aici (pe soluri în majoritate nisipoase și argiloase).

Calitatea laptelui este garantată de sistemele de asigurare a calității de care dispun fermele, precum și de sistemul intensiv de evaluare a calității (fiecare livrare de lapte este testată și evaluată pe baza mai multor parametri de calitate). De asemenea, se asigură în permanență o temperatură scăzută până la momentul prelucrării laptelui: în incinta fermei laptele se depozitează la rece (maximum 6 °C), după care se transportă la fabrică în autocisterne frigorifice. Calitatea laptelui se păstrează și datorită distanțelor scurte pe care acesta este transportat.

Inițial, „Edam Holland” era produsă în ferme, iar ulterior producția s-a extins la nivelul fabricilor locale, devenind treptat un produs național, cunoscut în toată lumea, fiind în același timp un factor important și constant de valorificare optimă a laptelui de fermă. La începutul secolului al XX-lea au fost adoptate legi naționale cu privire la brânza Edam, iar denumirea „Edam Holland” a fost stabilită prin Decizia privind calitatea produselor agricole în cazul brânzeturilor (Landbouwkwaliteitsbeschikking kaasproducten).

Imaginea „Edam Holland” printre consumatorii europeni

Conform unui sondaj de proporții efectuat în șase țări europene, consumatorii din Europa consideră că Țările de Jos sunt cel mai important producător de brânză Edam (și Gouda).

„Edam Holland” (și „Gouda Holland”) sunt simboluri ale patrimoniului cultural olandez. Consumatorii europeni consideră brânzeturile „Edam Holland” (și „Gouda Holland”) drept mărci. „Edam Holland” (și „Gouda Holland”) sunt sinonime cu ideea de produse olandeze de calitate. Studiile de piață (pe un eșantion reprezentativ de 1 250 de respondenți pentru fiecare stat membru, cu o fiabilitate de 97,5 %) efectuate în cele șase state membre cu cel mai mare consum de brânzeturi Edam (și Gouda) au indicat următoarele:

— brânza Edam este strâns asociată cu Țările de Jos;

— „Edam Holland” este mai apreciată decât brânza Edam produsă în afara Țărilor de Jos;

— aproape jumătate dintre consumatorii din statele membre intervievați cred că Edam este produsă exclusiv în Țările de Jos;

— brânza Edam produsă în Olanda primește calificative considerabil mai bune atunci când este vorba de criterii precum „calitate excelentă”, „mod de fabricație tradițional” sau „produs original”.

Timp de mai multe secole, atât guvernul olandez, cât și reprezentanții sectorului în cauză au adoptat diferite legi și măsuri, astfel încât să asigure menținerea calității brânzeturilor „Edam Holland” (și „Gouda Holland”) la un nivel foarte înalt. De asemenea, industria olandeză de lactate a realizat investiții importante pentru îndeplinirea acestor standarde de calitate și pentru deschiderea, promovarea și menținerea piețelor. Din 1950, s-au investit peste 1,4 miliarde NLG (635 milioane EUR) în activități de publicitate, informare și promovare în Europa (fără a lua în considerare investițiile din Țările de Jos).

Trimitere la publicarea caietului de sarcini

[articolul 6 alineatul (1) al doilea paragraf din Regulamentul (CE) nr. 1151/2012]

http://www.eu-streekproducten.nl/sites/default/files/Productdossier%20BGA%20Edam%20Holland%20gewijzigd.pdf

(1) JO L 179, 19.6.2014, p. 17.

(2) JO L 343, 14.12.2012, p. 1.